CELEX: 32019R2155
Language: lt
Date: 2019-12-05 00:00:00
Title: Europos Centrinio Banko Reglamentas (ES) 2019/2155 2019 m. gruodžio 5 d. kuriuo iš dalies keičiamas Reglamentas (ES) Nr. 1163/2014 dėl priežiūros mokesčių (ECB/2019/37)

17.12.2019   
               
               
                  LT
               
               
                  Europos Sąjungos oficialusis leidinys
               
               
                  L 327/70
               
            
         EUROPOS CENTRINIO BANKO REGLAMENTAS (ES) 2019/2155
         2019 m. gruodžio 5 d.
         kuriuo iš dalies keičiamas Reglamentas (ES) Nr. 1163/2014 dėl priežiūros mokesčių (ECB/2019/37)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 3 dalies antrą pastraipą, 30 straipsnį ir 33 straipsnio 2 dalies antrą pastraipą,
         atsižvelgdama į viešą konsultaciją ir analizę, atliktus pagal Reglamento (ES) Nr. 1024/2013 30 straipsnio 2 dalį,
         kadangi:
         
                     (1)
                  
                  
                     Reglamentas (ES) Nr. 1163/2014 (ECB/2014/41) (2) nustato visos prižiūrimiems subjektams ir prižiūrimoms grupėms taikomų metinių priežiūros mokesčių sumos apskaičiavimo tvarką, kiekvieno prižiūrimo subjekto ir kiekvienos prižiūrimos grupės mokamo metinio priežiūros mokesčio apskaičiavimo metodiką ir kriterijus, taip pat ECB metinių priežiūros mokesčių rinkimo procedūrą.
                  
               
                     (2)
                  
                  
                     Reglamento (ES) Nr. 1163/2014 (ECB/2014/41) 17 straipsnio 2 dalyje numatyta, kad ECB iki 2017 m. peržiūri tą reglamentą, ypač kiekvienam prižiūrimam subjektui ir prižiūrimai grupei taikytinų metinių priežiūros mokesčių apskaičiavimo metodiką ir kriterijus;
                  
               
                     (3)
                  
                  
                     2017 m. birželio 2 d. ECB surengė atvirą viešą konsultaciją, siekdamas surinkti suinteresuotųjų šalių pastabas, kad būtų galima įvertinti galimus Reglamento (ES) Nr. 1163/2014 (ECB/2014/41) patobulinimus. Vieša konsultacija baigėsi 2017 m. liepos 20 d.;
                  
               
                     (4)
                  
                  
                     atsižvelgdamas į gautus atsakymus, ECB peržiūrėjo Reglamentą (ES) Nr. 1163/2014 (ECB/2014/41) ir padarė išvadą, kad šį reglamentą reikia iš dalies pakeisti;
                  
               
                     (5)
                  
                  
                     konkrečiai ECB nusprendė nebereikalauti iš anksto mokėti metinių priežiūros mokesčių. Mokesčiai turi būti taikomi tik atitinkamo mokestinio laikotarpio pabaigoje, nustačius patirtas faktines metines sąnaudas. Pagal bendrą taisyklę ataskaitinė data mokestiniams veiksniams turi išlikti praėjusio mokestinio laikotarpio gruodžio 31 d., taip suteikiant pakankamai laiko mokestiniams veiksniams patvirtinti;
                  
               
                     (6)
                  
                  
                     ECB jau gauna informaciją apie daugumos visų mokesčio subjektų visą turtą ir bendrą rizikos poziciją pagal Komisijos įgyvendinimo reglamentą (ES) Nr. 680/2014 (3) ir Europos Centrinio Banko reglamentą (ES) 2015/534 (ECB/2015/13) (4). Ši informacija yra prieinama ir gali būti naudojama jų metiniam priežiūros mokesčiui apskaičiuoti. Dėl to specialus mokestinių veiksnių rinkimas tokių mokesčio subjektų atžvilgiu turi būti baigtas;
                  
               
                     (7)
                  
                  
                     be to, ECB nusprendė sumažinti priežiūros mokesčius, kuriuos turi mokėti mažiau svarbūs prižiūrimi subjektai ir mažiau svarbios prižiūrimos grupės, kurių visas turtas neviršija 1 mlrd. EUR. Šiuo tikslu minėtų prižiūrimų subjektų ir prižiūrimų grupių atveju minimali mokesčio dalis turėtų būti dalinama per pusę;
                  
               
                     (8)
                  
                  
                     be to, patirtis, įgyta nuo 2014 m. taikant Reglamentą (ES) Nr. 1163/2014 (ECB/2014/41), parodė kad reikalingi tam tikri to reglamento patikslinimai ir techniniai daliniai pakeitimai;
                  
               
                     (9)
                  
                  
                     reikia numatyti pereinamojo laikotarpio tvarką 2020 m. mokestinio laikotarpio atveju, kadangi tie metai bus pirmasis mokestinis laikotarpis, kai ECB nebereikalaus iš anksto mokėti metinio priežiūros mokesčio. Dėl to šis reglamentas turėtų įsigalioti 2020 m. pradžioje;
                  
               
                     (10)
                  
                  
                     todėl reikėtų atitinkamai iš dalies pakeisti Reglamentą (ES) Nr. 1163/2014 (ECB/2014/41),
                  
               PRIĖMĖ ŠĮ REGLAMENTĄ:
         
            1 straipsnis
            Daliniai pakeitimai
            Reglamentas (ES) Nr. 1163/2014 (ECB/2014/41) iš dalies keičiamas taip:
            
                        1.
                     
                     
                        2 straipsnis iš dalies keičiamas taip:
                        
                                    a)
                                 
                                 
                                    9 punktas išbraukiamas;
                                 
                              
                                    b)
                                 
                                 
                                    12 ir 13 punktai pakeičiami taip:
                                    
                                                „12)
                                             
                                             
                                                visas turtas:
                                                
                                                            a)
                                                         
                                                         
                                                            prižiūrimos grupės atveju – Reglamento (ES) Nr. 468/2014 (ECB/2014/17) 51 straipsnyje apibrėžta visa turto vertė, atėmus patronuojamųjų bendrovių, įsteigtų nedalyvaujančiose valstybėse narėse ir trečiosiose šalyse, turtą, išskyrus atvejus, kai prižiūrima grupė pagal 10 straipsnio 3 dalies c punktą nusprendžia kitaip;
                                                         
                                                      
                                                            b)
                                                         
                                                         
                                                            mokestį mokančio filialo atveju – visa turto vertė, nurodyta prudenciniais tikslais. Jeigu visos turto vertės nereikalaujama nurodyti prudenciniais tikslais, visas turtas yra visa turto vertė, nustatoma remiantis naujausiomis audito patikrintomis metinėmis ataskaitomis, parengtomis pagal Tarptautinius finansinės atskaitomybės standartus (TFAS), kurie Sąjungoje taikomi vadovaujantis Europos Parlamento ir Tarybos reglamentu (EB) Nr. 1606/2002 (*1), o kai tokių metinių ataskaitų nėra – metinėmis ataskaitomis, parengtomis pagal taikytinus nacionalinius apskaitos teisės aktus. Mokestį mokančių filialų, kurie nerengia metinių ataskaitų, atveju visas turtas yra visa turto vertė, nustatoma remiantis Reglamento (ES) Nr. 468/2014 (ECB/2014/17) 51 straipsnio 5 dalimi;
                                                         
                                                      
                                                            c)
                                                         
                                                         
                                                            dviejų ar daugiau mokestį mokančių filialų, kurie pagal 3 straipsnio 3 dalį laikomi vienu filialu, atveju – visos turto vertės, nustatytos atitinkamai kiekvieno mokestį mokančio filialo atveju, suma;
                                                         
                                                      
                                                            d)
                                                         
                                                         
                                                            visais kitais atvejais visa turto vertė nustatoma vadovaujantis Reglamento (ES) Nr. 468/2014 (ECB/2014/17) 51 straipsniu.
                                                         
                                                      
                                          
                                                13.
                                             
                                             
                                                bendra rizikos pozicija:
                                                
                                                            a)
                                                         
                                                         
                                                            prižiūrimos grupės atveju – suma, nustatyta aukščiausiu konsolidavimo lygiu dalyvaujančiose valstybėse narėse ir apskaičiuota taikant Europos Parlamento ir Tarybos reglamento (ES) Nr. 575/2013 (*2) 92 straipsnio 3 dalį, atėmus patronuojamųjų bendrovių, įsteigtų nedalyvaujančiose valstybėse narėse ir trečiosiose šalyse, rizikos pozicijos sumą, išskyrus atvejus, kai prižiūrima grupė pagal 10 straipsnio 3 dalies c punktą nusprendžia kitaip;
                                                         
                                                      
                                                            b)
                                                         
                                                         
                                                            mokestį mokančio filialo ir dviejų ar daugiau mokestį mokančių filialų, kurie pagal 3 straipsnio 3 dalį laikomi vienu filialu, atveju – nulis;
                                                         
                                                      
                                                            c)
                                                         
                                                         
                                                            visais kitais atvejais – suma, apskaičiuota pagal Reglamento (ES) Nr. 575/2013 92 straipsnio 3 dalį.
                                                         
                                                      
                                          
                                       (*1)  2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo (OL L 243, 2002 9 11, p. 1)."
                        
                                    
                                       (*2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176 2013 6 27, p. 1).“;"
                        
                                 
                              
                  
                        2.
                     
                     
                        4 straipsnis iš dalies keičiamas taip:
                        
                                    a)
                                 
                                 
                                    1 dalies c punktas pakeičiamas taip:
                                    
                                                „c)
                                             
                                             
                                                mokestį mokančių subjektų grupės atveju – nustatomas pagal 2 dalies nuostatas.“;
                                             
                                          
                              
                                    b)
                                 
                                 
                                    2 dalis pakeičiama taip:
                                    
                                                „2.
                                             
                                             
                                                Nedarant poveikio mokestį mokančių subjektų grupės priemonėms dėl sąnaudų paskirstymo, mokestį mokančių subjektų grupė laikoma vienu vienetu. Kiekviena mokestį mokančių subjektų grupė paskiria mokesčio subjektą visai grupei ir praneša apie jį ECB. Mokesčio subjektas turi būti įsteigtas dalyvaujančioje valstybėje narėje. Toks pranešimas laikomas tinkamu, tik jei:
                                                
                                                            a)
                                                         
                                                         
                                                            jame nurodytas grupės, dėl kurios teikiamas pranešimas, pavadinimas;
                                                         
                                                      
                                                            b)
                                                         
                                                         
                                                            jį pasirašė mokesčio subjektas visų grupėje esančių prižiūrimų subjektų vardu;
                                                         
                                                      
                                                            c)
                                                         
                                                         
                                                            ECB jį gauna ne vėliau kaip iki kiekvienų metų rugsėjo 30 d., kad galėtų į jį atsižvelgti pateikdamas pranešimą apie mokestį už tą mokestinį laikotarpį.
                                                         
                                                      
                                          Jei iš mokestį mokančių subjektų grupės ECB laiku gauna daugiau nei vieną pranešimą, galiojančiu laikomas tas pranešimas, kurį iki rugsėjo 30 d. ECB gavo vėliausiai. Jeigu prižiūrimas subjektas tapo prižiūrimos grupės dalimi po to, kai ECB gavo galiojantį pranešimą apie mokestį mokančius subjektus, laikoma, kad pranešimas yra pasirašytas ir jo vardu, jeigu ECB nėra raštu informuojamas kitaip.“;
                                 
                              
                  
                        3.
                     
                     
                        5 straipsnis iš dalies keičiamas taip:
                        
                                    a)
                                 
                                 
                                    2 dalies antras sakinys išbraukiamas;
                                 
                              
                                    b)
                                 
                                 
                                    pridedama ši 4 dalis:
                                    
                                                „4.
                                             
                                             
                                                Per keturis mėnesius nuo kiekvieno mokestinio laikotarpio pabaigos, visa metinių priežiūros mokesčių suma kiekvienai prižiūrimų subjektų ir prižiūrimų grupių kategorijai už tą mokestinį laikotarpį paskelbiama ECB interneto svetainėje.“;
                                             
                                          
                              
                  
                        4.
                     
                     
                        6 straipsnis išbraukiamas;
                     
                  
                        5.
                     
                     
                        7 straipsnis iš dalies keičiamas taip:
                        
                                    a)
                                 
                                 
                                    pavadinimas pakeičiamas taip:
                                    
                                       „Nauji prižiūrimi subjektai, subjektai, kurie nebėra prižiūrimi, arba statuso pasikeitimas“;
                                 
                              
                                    b)
                                 
                                 
                                    2 dalis pakeičiama taip:
                                    
                                                „2.
                                             
                                             
                                                Kai, ECB priėmus atitinkamą sprendimą, ECB pradeda prižiūrimo subjekto arba prižiūrimos grupės tiesioginę priežiūrą pagal Reglamento (ES) Nr. 468/2014 (ECB/2014/17) 45 straipsnį arba ECB baigia prižiūrimo subjekto arba prižiūrimos grupės tiesioginę priežiūrą pagal Reglamento (ES) Nr. 468/2014 (ECB/2014/17) 46 straipsnį, metinis priežiūros mokestis apskaičiuojamas pagal mėnesių, kuriais prižiūrimo subjekto arba prižiūrimos grupės tiesioginę ar netiesioginę priežiūrą vykdė ECB paskutinę mėnesio dieną, skaičių.“;
                                             
                                          
                              
                  
                        6.
                     
                     
                        9 straipsnis išbraukiamas;
                     
                  
                        7.
                     
                     
                        10 straipsnis iš dalies keičiamas taip:
                        
                                    a)
                                 
                                 
                                    3 dalies a punktas pakeičiamas taip:
                                    
                                                „a)
                                             
                                             
                                                mokestiniai veiksniai, naudojami metiniam priežiūros mokesčiui, mokėtinam už kiekvieną prižiūrimą subjektą arba prižiūrimą grupę, nustatyti, yra šių kategorijų suma ataskaitinę dieną:
                                                
                                                            i)
                                                         
                                                         
                                                            viso turto; ir
                                                         
                                                      
                                                            ii)
                                                         
                                                         
                                                            bendros rizikos pozicijos.“;
                                                         
                                                      
                                          
                              
                                    b)
                                 
                                 
                                    3 dalies b punktas išbraukiamas ir įterpiami šie ba, bb, bc ir bd punktai:
                                    
                                                „ba)
                                             
                                             
                                                mokestiniai veiksniai nustatomi kiekvienam mokestiniam laikotarpiui, remiantis duomenimis, kuriuos pateikia prižiūrimi subjektai prudenciniais tikslais, ataskaitine data laikant praėjusio mokestinio laikotarpio gruodžio 31 d.;
                                             
                                          
                                                bb)
                                             
                                             
                                                tais atvejais, kai prižiūrimas subjektas rengia metines ataskaitas, įskaitant konsoliduotas metines ataskaitas, už apskaitos metus, kurie nukrypsta nuo kalendorinių metų, ataskaitinė data viso turto atveju yra apskaitos metų pabaiga, atitinkanti praėjusį mokestinį laikotarpį;
                                             
                                          
                                                bc)
                                             
                                             
                                                tais atvejais, kai prižiūrimas subjektas ar prižiūrima grupė įsteigiama po atitinkamos ataskaitinės datos, nurodytos ba ar bb punktuose, bet iki mokestinio laikotarpio, už kurį nustatomas mokestis, spalio 1 d. ir dėl to nėra mokestinių veiksnių, turinčių tą ataskaitinę datą, ataskaitinė data mokestinių veiksnių atveju yra ketvirčio, esančio arčiausiai ba ar bb punktuose nurodytos atitinkamos ataskaitinės datos, pabaiga;
                                             
                                          
                                                bd)
                                             
                                             
                                                prižiūrimiems subjektams ir prižiūrimoms grupėms, kurie neprivalo teikti duomenų prudenciniais tikslais, arba prižiūrimoms grupėms, kurios pagal c punktą atima patronuojamųjų bendrovių, įsteigtų nedalyvaujančiose valstybėse narėse ir trečiosiose šalyse, turtą ir (ar) rizikos poziciją, mokestiniai veiksniai nustatomi remiantis informacija, kurią jie pateikia atskirai tam tikslui, t. y. priežiūros mokesčiui apskaičiuoti. Mokestiniai veiksniai pateikiami atitinkamai NKI su atitinkama ataskaitine data, nustatyta pagal ba, bb ar bc punktus, vadovaujantis ECB sprendimu.“;
                                             
                                          
                              
                                    c)
                                 
                                 
                                    3 dalies c punktas pakeičiamas taip:
                                    
                                                „c)
                                             
                                             
                                                apskaičiuodamos mokestinius veiksnius, prižiūrimos grupės pagal bendrą taisyklę turėtų atimti patronuojamųjų bendrovių, įsteigtų nedalyvaujančiose valstybėse narėse ir trečiosiose šalyse, turtą ir rizikos pozicijos sumą. Nustatydamos mokestinius veiksnius, prižiūrimos grupės gali nuspręsti neatimti tokio turto ir (ar) rizikos pozicijos sumos.“;
                                             
                                          
                              
                                    d)
                                 
                                 
                                    4 dalis pakeičiama taip:
                                    
                                                „4.
                                             
                                             
                                                Visų mokesčio subjektų viso turto suma ir visų mokesčio subjektų bendros rizikos pozicijos suma skelbiama ECB interneto svetainėje.“;
                                             
                                          
                              
                                    e)
                                 
                                 
                                    5 dalis pakeičiama taip:
                                    
                                                „5.
                                             
                                             
                                                Jei mokesčio subjektas nepateikia mokestinių veiksnių, mokestinius veiksnius pagal ECB sprendimą nustato ECB.“;
                                             
                                          
                              
                                    f)
                                 
                                 
                                    6 dalies b punktas pakeičiamas taip:
                                    
                                                „b)
                                             
                                             
                                                minimali mokesčio dalis yra apskaičiuojama kaip kiekvienos prižiūrimų subjektų ir prižiūrimų grupių kategorijos visos metinių priežiūros mokesčių sumos, nustatytos pagal 8 straipsnį, fiksuota procentinė dalis:
                                                
                                                            i)
                                                         
                                                         
                                                            svarbių prižiūrimų subjektų ir svarbių prižiūrimų grupių kategorijai fiksuota procentinė dalis yra 10 %. Ši suma padalijama visiems mokesčio subjektams po lygiai. Svarbių prižiūrimų subjektų ir svarbių prižiūrimų grupių, kurių visas turtas neviršija 10 mlrd. EUR, minimali mokesčio dalis yra dalijama per pusę.
                                                         
                                                      
                                                            ii)
                                                         
                                                         
                                                            mažiau svarbių prižiūrimų subjektų ir mažiau svarbių prižiūrimų grupių kategorijai fiksuota procentinė dalis yra 10 %. Ši suma padalijama visiems mokesčio subjektams po lygiai. Mažiau svarbių prižiūrimų subjektų ir mažiau svarbių prižiūrimų grupių, kurių visas turtas neviršija 1 mlrd. EUR, minimali mokesčio dalis yra dalijama per pusę.“;
                                                         
                                                      
                                          
                              
                                    g)
                                 
                                 
                                    6 dalies c punkte žodžiai „8 ir 9 straipsnius“ pakeičiami „8 straipsnį“;
                                 
                              
                                    h)
                                 
                                 
                                    6 dalies paskutinė pastraipa pakeičiama taip:
                                    „ECB nusprendžia dėl kiekvieno mokesčio subjekto mokėtino metinio priežiūros mokesčio, remdamasis pagal šią dalį atliktu skaičiavimu ir pagal šį straipsnį nustatytais mokestiniais veiksniais. Apie mokėtiną metinį priežiūros mokestį mokesčio subjektui pranešama pateikiant pranešimą apie mokestį.“;
                                 
                              
                  
                        8.
                     
                     
                        12 straipsnio 1 dalis pakeičiama taip:
                        
                                    „1.
                                 
                                 
                                    Pranešimą apie mokestį kiekvienam mokesčio subjektui ECB pateikia kasmet per šešis mėnesius nuo ateinančio mokestinio laikotarpio pradžios.“;
                                 
                              
                  
                        9.
                     
                     
                        13 straipsnio 1 dalies antras sakinys išbraukiamas;
                     
                  
                        10.
                     
                     
                        16 straipsnis išbraukiamas;
                     
                  
                        11.
                     
                     
                        17 straipsnis iš dalies keičiamas taip:
                        
                                    a)
                                 
                                 
                                    pavadinimas pakeičiamas taip:
                                    „Atskaitomybė“;
                                 
                              
                                    b)
                                 
                                 
                                    2 dalis pakeičiamas taip:
                                    
                                                „2.
                                             
                                             
                                                Per keturis mėnesius nuo kiekvieno mokestinio laikotarpio pradžios numatomų metinių sąnaudų suma už tą mokestinį laikotarpį paskelbiama ECB interneto svetainėje.“;
                                             
                                          
                              
                  
                        12.
                     
                     
                        Įterpiamas šis 17a straipsnis:
                        
                           „17a straipsnis
                           Pereinamojo laikotarpio tvarka 2020 m. mokestinio laikotarpio atveju
                           
                              1.   Metinis priežiūros mokestis, mokėtinas už kiekvieną prižiūrimą subjektą ir kiekvieną prižiūrimą grupę už 2020 m. mokestinį laikotarpį, nustatomas 2021 m. atitinkamam mokesčio subjektui skirtame pranešime apie mokestį.
                           
                           
                              2.   Į bet kokį 2019 m. mokestinio laikotarpio perteklių arba deficitą, nustatomą iš to mokestinio laikotarpio numatomų metinių sąnaudų atėmus tuo mokestiniu laikotarpiu patirtas faktines metines sąnaudas, atsižvelgiama nustatant metines sąnaudas už 2020 m. mokestinį laikotarpį.“
                           
                        
                     
                  
         
            2 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Šis reglamentas pagal Sutartis privalomas visas ir tiesiogiai taikomas valstybėse narėse.
         
         
            Priimta Frankfurte prie Maino 2019 m. gruodžio 5 d.
            
               
                  ECB valdančiosios tarybos vardu
               
               
                  ECB Pirmininkė
               
               Christine LAGARDE
            
         
         
            (1)  OL L 287, 2013 10 29, p. 63.
         
            (2)  2014 m. spalio 22 d. Europos Centrinio Banko reglamentas (ES) Nr. 1163/2014 dėl priežiūros mokesčių (ECB/2014/41) (OL L 311, 2014 10 31, p. 23).
         
            (3)  2014 m. balandžio 16 d. Komisijos įgyvendinimo reglamentas (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL L 191 2014 6 28, p. 1).
         
            (4)  2015 m. kovo 17 d. Europos Centrinio Banko reglamentas (ES) 2015/534 dėl priežiūros finansinės informacijos teikimo (ECB/2015/13) (OL L 86, 2015 3 31, p. 13).